รัฐบาลไทย-ข่าวทำเนียบรัฐบาล-รมช.เกษตรฯ ตรวจเยี่ยม ศพก. ต.บางสะแก อ.บางคนที จ.สมุทรสงคราม
วันอังคารที่ 6 มีนาคม 2561
รมช.เกษตรฯ ตรวจเยี่ยม ศพก. ต.บางสะแก อ.บางคนที จ.สมุทรสงคราม
รมช.เกษตรฯ ตรวจเยี่ยม ศพก. ต.บางสะแก อ.บางคนที จ.สมุทรสงคราม พร้อมพัฒนาให้ส้มโอขาวใหญ่เป็นสินค้าเกรดพรีเมี่ยม และพัฒนาการผลิตส้มโอแบบครบวงจร
นายลักษณ์ วจนานวัช รัฐมนตรีช่วยว่าการกระทรวงเกษตรและสหกรณ์ เปิดเผยภายหลังตรวจเยี่ยมศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) ส้มโอขาวใหญ่ ต.บางสะแก อ.บางคนที จ.สมุทรสงคราม ว่า จากการสํารวจสถานการณ์การผลิตส้มโอของจังหวัดสมุทรสงคราม ในปีการผลิต 2560 พบว่า จังหวัดสมุทรสงคราม มีพื้นที่ปลูกส้มโอ 12,995 ไร่ ซึ่งพื้นที่ทั้งหมดอยู่ในพื้นที่ที่เหมาะสมสําหรับการปลูกส้มโอ (S1) มีพื้นที่ให้ผลผลิตแล้วจํานวน 12,495 ไร่ ปริมาณผลผลิต 19,367.25 ตัน ผลผลิตเฉลี่ย 1,033 ผล/ไร่/ปี หรือ 1,550 กิโลกรัม/ไร่/ปี (ขนาดผลน้ําหนักประมาณ 1.5 กิโลกรัม/ผล) โดยส้มโอที่นิยมปลูกมากที่สุดคือ พันธุ์ขาวใหญ่ ซึ่งเหมาะสมกับสภาพพื้นที่และสภาพดิน ส่วนพันธุ์อื่น ๆ ที่มีปลูกบ้างในพื้นที่ดังกล่าวมีปริมาณเล็กน้อย ได้แก่ พันธุ์ขาวน้ําผึ้ง และพันธุ์ทองดี ซึ่งส้มโอขาวใหญ่สมุทรสงคราม ได้รับอนุมัติให้ใช้ตราสัญลักษณ์สิ่งบ่งชี้ทางภูมิศาสตร์ (Geographical indication : GI) คลอบคุลมพื้นที่ 14,000 ไร่
นายลักษณ์ กล่าวต่อไปว่า กระทรวงเกษตรฯ มีเป้าหมายในการลดต้นทุนการผลิต ร้อยละ 10 จากเดิม 15,000 บาท/ไร่/ปี เป็น 14,500 บาทไร่/ปี โดยต้นทุนการผลิตที่ลดลงอย่างเห็นได้ชัด คือ ต้นทุนเรื่องการใช้ปุ๋ย และต้นทุนเรื่องการใช้สารเคมีกําจัดแมลง มีแนวโน้มลดลงทุกปี ตั้งแต่เริ่มเข้าโครงการส่งเสริมการเกษตรแบบแปลงใหญ่ อีกทั้งยังมีเป้าหมายในการเพิ่มผลผลิตร้อยละ 20 โดยเพิ่มผลส้มโอเฉลี่ยจาก 1,500 กิโลกรัม/ไร่ เป็น 1,800 กิโลกรัม/ไร่ หลังจากเข้าร่วมโครงการ ปริมาณผลผลิตเฉลี่ยเพิ่มขึ้นทุกปี เนื่องจากมีการนําเทคโนโลยีการผลิตมาใช้ในการเพิ่มปริมาณผลผลิต เช่น เทคนิคการตัดแต่งกิ่ง เทคนิคการลอกเลน การใส่ปุ๋ยตามช่วงอายุ และการใส่ปุ๋ยตามค่าวิเคราะห์ดิน นอกจากนี้ ยังมีการเพิ่มมูลค่าผลผลิตในการพัฒนาคุณภาพมาตรฐานสินค้า GAP ให้ครบทุกแปลง และการพัฒนาเป็นสินค้าพรีเมี่ยมเกรด ผิวสีเขียว จําหน่ายลูกละ 145 บาท
ทั้งนี้ การบริหารจัดการ มีการวางแผนการผลิตให้ส้มโอออกผลผลิตในช่วงที่ต้องการ เช่น ในช่วงเทศกาลตรุษจีนและช่วงเทศกาลสารทจีน การวางแผนการผลิตให้ส้มโอไม่ออกผลในช่วงเดือนธันวาคม-เดือนมกราคม เนื่องจากช่วงเวลานี้เป็นช่วงที่ส้มโอมีราคาตกต่ําเป็นประจําทุกปี และรสชาติของผลส้มไม่อร่อย จะเปรี้ยวกว่าในช่วงเวลาอื่น ๆ อีกทั้งยังสนับสนุนการผลิตสินค้ารองเพื่อเสริมรายได้ เช่น ส้มแก้ว มะเหมี่ยว กล้วย ลิ้นจี่ มะพร้าว พัฒนาสมาชิกแปลงใหญ่ให้เป็น Smart Farmer ทุกราย การพัฒนาบรรจุภัณฑ์ ถุงบรรจุส้มโอ กล่องส้มโอบรรจุส้มโอเกรดพรีเมี่ยม และกล่องส้มโอบรรจุส้มโอสีทอง การรับรองมาตรฐานสินค้าโดยใช้สติกเกอร์รับรองคุณภาพ และสติกเกอร์วอยซ์รับรองคุณภาพ เพื่อใช้ในกระบวนการตรวจสอบย้อนกลับ (trace ability) การใช้ QR code ทําให้ทราบข้อมูลแหล่งผลิต และแหล่งที่มาของสินค้า และได้รับอนุมัติให้ใช้ตราสัญลักษณ์สิ่งบ่งชี้ทางภูมิศาสตร์ (GI) อย่างไรก็ตาม ได้มีการหาช่องทางการตลาดในการผลิตส้มโอเกรดพรีเมี่ยม สีเขียว และส้มโอสีทอง ส่งบริษัทเอกชนในพื้นที่ ซึ่งมีห้างโมเดินเทรดในกรุงเทพ จํานวน 34 สาขา และการจําหน่ายให้พ่อค้าคนกลาง
สําหรับแนวทางในการพัฒนาแปลงใหญ่ส้มโอ ต.บางสะแก อ.บางคนที จ.สมุทรสงคราม จะพัฒนาให้เป็นสินค้าเกรดพรีเมี่ยม ส้มโอสีเขียว ส้มโอสีทอง พัฒนาให้เป็นสินค้าอินทรีย์ และพัฒนาการผลิตส้มโอแบบครบวงจร ตั้งแต่การผลิตจนถึงขั้นตอนการจําหน่าย และการแปรรูป นอกจากนี้ จะมีการเพิ่มมูลค่าส้มโอ โดยการแปรรูปสิ่งที่เหลือจากส้มโอ การพัฒนา Young Smart farmer สร้างเครือข่ายกับกลุ่มแปลงใหญ่ส้มโอในพื้นที่ใกล้เคียงและกลุ่มในจังหวัด ส่งเสริมการสร้างเครือข่ายการท่องเที่ยวในตําบล และพัฒนาแปลงใหญ่ส้มโอ ต.บางสะแก อ.บางคนที จ.สมุทรสงคราม และ ศูนย์เรียนรู้การเพิ่มประสิทธิภาพการผลิตสินค้าเกษตร เป็นโรงเรียนเกษตรกรส้มโอ และพัฒนา Young Smart Farmer ให้เป็น Smart Farmer ด้านส้มโอ ในอนาคต
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai